钦定古今图书集成/方舆汇编/边裔典/第062卷 > 南齐
## 钦定古今图书集成/方舆汇编/边裔典/第062卷 > 南齐

### 高帝建元元年五月进河南王吐谷浑拾寅号骠骑大将军

按《南齐书高帝本纪》云云。按《河南传》，“河南，匈奴种
也。汉建武中，匈奴奴婢亡匿在凉州界，杂种数千人。
虏名奴婢为赀，一谓之赀虏。”鲜卑慕容廆庶兄吐谷
浑为氏。土在益州西北，亘数千里。其南界龙涸城，去
成都千馀里。大戍有四，一在清水川，一在赤水，一在
浇河，一在吐屈真川，皆子弟所治。其王治慕驾川，多
畜，“逐水草，无城郭。后稍为宫室，而人民犹以毡庐百
子帐为行屋。地常风寒，人行平沙中，沙砾飞起，行迹
皆灭。肥地则有雀鼠同穴，生黄紫花。瘦地辄有瘴气，
使人断气。牛马得之，疲汗不能行。”宋初，始受爵命。至宋末，河南王吐谷浑拾寅为使持节、散骑常侍、都督
西秦河沙三州诸军事、车骑大将军、开府仪同三司、
领护羌校尉、西秦河二州刺史。建元元年，太祖即本
官，进号骠骑大将军。宋世遣武卫将军王世武使河
南，是岁，随《拾寅》使来献。诏曰：“皇帝敬问使持节、散骑
常侍、都督西秦河沙三州诸军事、车骑大将军、开府
仪同三司、领护羌校尉、西秦河二州刺史、新除骠骑
大将军、河南王。宝命革授，爰集朕躬，猥当大业，祗惕
兼怀，夏中增感。王世武至，得《元徽五年五月二十一
日表》，闻之，湿热，想比平安。又卿款诚遥著，保宁遐疆。
今诏陞徽号，以酬忠款”，遣王世武衔命拜授。又仍使
王世武等往芮芮，想即资遣，使得时达。又奏“所上马
等物悉至，今往。”别牒锦、绛紫碧绿黄青等纹各十匹。
建元三年十月，“以《河南王世子》《吐谷浑易度侯》为西
秦河二州刺史河南王。”

按《南齐书高帝本纪》云云。按《河南本传》：“寅卒三年，
以河南王世子吐谷浑易度俟为使持节、都督西秦
河沙三州诸军事、镇西将军、领护羌校尉、西秦河二
州刺吏、河南王。”

### 武帝永明三年吐谷浑易度侯进号车骑大将军

按《南齐书。武帝本纪》云云。按《河南本传》，三年诏曰：
“易度侯守职西蕃，绥怀允缉，忠绩兼举，朕有嘉焉。可
进号车骑大将军。遣给事中丘冠先使河南道，并送
芮芮使，至六年乃还，得玉长三尺二寸，厚一尺一寸。
永明八年，以河南王世子休留茂为使持节、督西秦
河沙三州诸军事、镇西将军，领护羌校尉、西秦河二
州”刺史。

按《南齐书武帝本纪》云云。按《河南本传》，“易度侯卒
八年，立其世子休留茂为使持节督西秦河沙三州
诸军事、镇西将军，领护羌校尉、西秦河二州刺史，复
遣振武将军丘冠先拜授，并行吊礼。冠先至河南，休
留茂逼令先拜，冠先厉色不肯，休留茂耻其国人，执
冠先于绝岩上推堕深谷而死。冠先字道元，吴兴人，
晋”吏部郎杰六世孙也。上初遣冠，先示尚书令王俭，
俭答上曰：“此人不啻堪行。”乃再衔命。及死，世祖敕其
子雄曰：“卿父受使河南，秉忠守死，不辱王命，我甚赏
惜。丧尸绝域，不可复寻，于卿后宦涂无妨，甚有高比。”
赐钱十万，布三十匹。